RESOLUCIÓN do 15 de marzo de 2007, da Dirección Xeral de Formación Profesional e Ensinanzas Especiais, pola que se convocan as probas para a obtención do título de graduado en educación secundaria para maiores de 18 anos nas convocatorias de xuño e de setembro, e se ditan instrucións para a súa realización.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 23/03/2007

A Orde do 2 de abril de 2002 (DOG do 25 de abril) pola que se establecen as probas para a obtención do título de graduado en educación secundaria para persoas maiores de 18 anos, establece, no seu artigo 4º, que a Consellería de Educación e Ordenación Universitaria convocará anualmente as citadas probas, e no seu artigo 3º, que a Dirección Xeral de Formación Profesional e Ensinanzas Especiais autorizará os centros nos que se realicen as probas por proposta da delegación provincial correspondente.
En consecuencia, e en relación coa convocatoria das probas para a obtención do título de graduado en educación secundaria no ano 2007, esta dirección xeral
RESOLVE:
Convocar as probas para a obtención do título de graduado en educación secundaria no ano 2007, conforme se indica nas epígrafes seguintes:
I. Condicións dos aspirantes.
1. Poderanse inscribir para a realización das probas para a obtención do título de graduado en educación secundaria aquelas persoas que teñan cumpridos 18 anos con anterioridade ao 31 de decembro do ano 2006.
2. Os alumnos matriculados de forma oficial nas ensinanzas de adultos de nivel III, nas modalidades presencial ou a distancia, para facer a inscrición nas probas libres deberán presentar ante a dirección do centro a renuncia ao dereito a ser avaliado pola matrícula oficial. A renuncia realizarase con anterioridade á presentación da solicitude de matrícula nas probas libres, xuntando copia da dita renuncia á solicitude. O incumprimento deste requisito leva a perda do dereito a ser avaliado na proba libre.
3. Para a realización das probas os aspirantes acreditarán a súa identidade co DNI, pasaporte ou calquera outro documento recoñecido en dereito.
II. Contidos da proba.
1. As áreas constitutivas da proba están integradas nos seguintes grupos:
a) Grupo lingüístico. Comprenderá exercicios das áreas de lingua castelá e literatura, lingua galega e literatura e lingua estranxeira.
b) Grupo científico-tecnolóxico. Comprenderá exercicios das áreas de matemáticas, ciencias da natureza e tecnoloxía.
c) Grupo de ciencias sociais. Comprenderá exercicios das áreas de ciencias sociais, xeografía e historia, música e educación plástica e visual.
2. Cada delegación provincial, dous días antes da data de realización das probas, enviará un funcionario acreditado para recoller os protocolos de exames na Dirección Xeral de Formación Profesional e Ensinanzas Especiais. Unha vez recibidos, en presenza do delegado provincial e do xefe do Servizo Provincial de Inspección, ou dos funcionarios nos que deleguen, os protocolos serán entregados aos presidentes das distintas comisións avaliadoras que actúen na provincia.
3. As delegacións provinciais adoptarán todas as medidas necesarias para que en ningún caso poida ser coñecido o contido das probas antes da súa aplicación.
III. Centros nos que se realizarán as probas.
1. Provincia da Coruña:
-Centro EPA Eduardo Pondal, rúa Pepín Rivero, s/n. A Coruña.
-Centro EPA de Santa María de Caranza, rúa Luis de Requeséns s/n. Ferrol.
-IES Rodolfo Ucha Piñeiro, avda. de Castelao (Caranza). Ferrol.
-IES San Clemente, rúa San Clemente, s/n. Santiago de Compostela.
2. Provincia de Lugo:
-Centro EPA de Albeiros, praza da Milagrosa, s/n. Lugo.
3. Provincia de Ourense:
-Centro EPA de Ourense, rúa Álvarez de Sotomayor, 4. Ourense.
4. Provincia de Pontevedra:
-Centro EPA Artes e Oficios, rúa Marqués de Valterra, 8 - 1º. Vigo.
-Centro EPA de Pontevedra, avda. de Buenos Aires, s/n. Pontevedra.
IV. Matrícula.
1. A solicitude de matrícula axustarase ao modelo que figura no anexo I e efectuarase na secretaría do centro onde se vaian realizar as probas.
2. Os prazos de matrícula serán:
-Proba de xuño: do 15 ao 25 de maio, ambos incluídos.
-Proba de setembro: do 3 ao 5 de setembro, ambos incluídos.
3. Cada delegación provincial, a través dos medios de comunicación, dará coñecemento público dos prazos, os centros para a matrícula e as datas das probas dispostas nesta presente resolución.
4. O día seguinte ao pechamento da matrícula de cada convocatoria, os directores dos centros onde se vaian realizar as probas deberán comunicar por fax ás respectivas delegacións provinciais e á Dirección Xeral de Formación Profesional e Ensinanzas Especiais o número de aspirantes que solicitan a realización da proba.
5. As persoas matriculadas para a convocatoria do mes de xuño, se non superan a totalidade dos grupos da proba, consideraranse matriculadas para a convocatoria de setembro sen que teñan que presentar nova documentación.
V. Data e normas de realización.
1. As probas celebraranse en sesións de mañá e tarde os días 15 de xuño e 11 de setembro para as respectivas convocatorias.
2. A sesión da mañá terá dúas partes; na primeira, das 9.30 horas ás 12.30 horas, realizaranse as probas do grupo científico-tecnolóxico; na segunda, das 12.30 horas ás 14.00 horas, realizaranse as probas do grupo de ciencias sociais.
Na sesión da tarde, das 16.00 horas ás 19.45 horas, realizaranse as probas do grupo lingüístico. A sesión da tarde dará comezo ás 16.00 horas e comprenderá os exercicios de:
a) Lingua castelá e literatura.
a.1) Exercicio de redacción.
A comisión avaliadora elixirá un tema para llelo propor aos aspirantes. O tema elixido debe ter preferentemente un contido de tipo social ou cultural e de ampla difusión local, autonómica, nacional ou internacional.
Na valoración da redacción que realicen os aspirantes terase en conta o xeito de estruturar os datos e os feitos, a coherencia da exposición, o vocabulario empregado, a presentación do tema e o dominio da ortografía.
O tempo para a realización será de tres cuartos de hora como máximo.
a.2) Cuestións de lingua castelá e literatura.
O tempo para a súa realización será de tres cuartos de hora.
b) Lingua galega e literatura.
b.1) Exercicio de redacción:
Aterse ao disposto no punto a.1 para a lingua castelá e literatura.
O tempo para a súa realización será de tres cuartos de hora.
b.2) Cuestións de lingua e literatura galegas:
O tempo para a súa realización será de tres cuartos de hora.
c) Lingua estranxeira.
O tempo para a súa realización será de tres cuartos de hora.
VI. Avaliación e puntuación das probas.
1. A avaliación das probas correspóndelle ao equipo de profesores que compoña o tribunal. Estes profesores actuarán de maneira colexiada para establecer a cualificación de cada un dos grupos de áreas que integran as probas.
2. O equipo de profesores ao que se refire o punto anterior, unha vez avaliados os tres grupos de áreas e no caso de que un alumno fose avaliado negativamente nun grupo, poderá revisar novamente se se acadaron, en termos globais, os obxectivos establecidos para a etapa nese grupo.
Entenderanse acadados os obxectivos cando, a xuízo do tribunal, o aspirante amose un grao de adquisición das capacidades que lle permita incorporarse ao mundo laboral, así como proseguir a aprendizaxe ao longo da vida. O tribunal poderá, cando o considere oportuno, convocar o aspirante a unha entrevista que sirva para aclarar posibles dúbidas sobre a valoración dese grupo de áreas.
3. Aqueles aspirantes para os que o tribunal determine que non procede a proposta de expedición do título de graduado en educación secundaria por non teren acadados os obxectivos xerais desta etapa nun grao suficiente, conservarán para sucesivas convocatorias as cualificacións positivas obtidas nos termos de suficiente, ben, notable e sobresaliente nos distintos grupos de áreas superados. Tales cualificacións deberán ser tidas en conta polos tribunais en sucesivas convocatorias, polo que non será necesario que o alumno volva realizar as probas dos grupos superados para proceder á proposta do título de graduado en educación secundaria.
4. Os aspirantes que acrediten ter superada algunha área nas probas libres para a obtención do título de graduado en educación secundaria anteriores ao ano 2002 quedarán eximidos da realización da proba naquelas áreas avaliadas positivamente, axustando de forma porcentual a cualificación do punto VI, epígrafes 7 e 8, desta resolución.
5. Os aspirantes que acrediten ter superadas algunhas áreas de educación secundaria obrigatoria ou módulo número catro nos diferentes ámbitos de educación secundaria de adultos recollidos no anexo
III quedarán dispensados da realización da proba naqueles grupos de áreas avaliadas positivamente axustando, de forma porcentual, a cualificación do punto VI, epígrafes 7 e 8, desta resolución.
6. Durante o período de matrícula, os alumnos aspirantes poderán presentar na delegación que corresponda a solicitude de exención de lingua galega para os efectos de que non sexa obxecto de avaliación nesa convocatoria.
Terán dereito á exención aqueles alumnos que realizasen os seus estudos inmediatamente anteriores, medios ou básicos, en centros docentes doutras comunidades ou no estranxeiro.
Para solicitar a exención da materia de lingua galega utilizarase o modelo que figura no anexo II desta resolución no que se expresarán as razóns polas que se solicita a exención.
As solicitudes presentaranse na delegación correspondente ao centro onde o alumno solicite a matrícula e acreditará, mediante copia cotexada do libro de escolaridade, os estudos realizados nos catro últimos anos anteriores ao de presentarse á proba.
A delegación provincial, de conformidade co Decreto 239/1997, do 10 de setembro, resolverá sobre a concesión ou a denegación, fará pública tal circunstancia no taboleiro de anuncios e comunicarallo ao presidente do tribunal que corresponda, polo menos tres días antes da data de realización da proba.
Contra esta resolución da delegación provincial poderase interpoñer recurso de reposición, perante o mesmo órgano, no prazo dun mes.
7. A cualificación de cada grupo de áreas outorgarase de acordo coa seguinte escala:
a) Áreas do grupo científico-tecnolóxico.
Matemáticas.
Ciencias da natureza.
Tecnoloxía.
Puntuación máxima: 15 puntos.
Puntuación máxima: 10 puntos.
Puntuación máxima: 10 puntos.
Total máxima puntuación: 35 puntos.
b) Áreas do grupo de ciencias sociais.
Ciencias sociais, xeografía e historia.
Música e educación plástica e visual:
Puntuación máxima: 25 puntos.
c) Áreas do grupo lingüístico.
Lingua castelá e literatura.
Redacción.
Cuestións de lingua castelá e literatura.
Área de lingua e literatura galega.
Redacción.
Cuestións de lingua e literatura galega.
Lingua estranxeira:
Puntuación máxima: 10 puntos.
Puntuación máxima: 5 puntos.
Puntuación máxima: 10 puntos.
Puntuación máxima: 5 puntos.
Puntuación máxima: 10 puntos.
Total máxima puntuación: 40 puntos.
8. Cualificación dos grupos de áreas.
a) Grupo científico-tecnolóxico.
Puntuación
Cualificación
31 a 35 puntos
26 a 30
21 a 25
17 a 20
Menos de 17
Sobresaliente
Notable
Ben
Suficiente
Insuficiente
b) Grupo lingüístico.
Puntuación
Cualificación
36 a 40 puntos
31 a 35
26 a 30
21 a 25
Menos de 20
Sobresaliente
Notable
Ben
Suficiente
Insuficiente
c) Grupo de ciencias sociais.
Puntuación
Cualificación
25 puntos
21 a 24
16 a 20
12 a 15
Menos de 12
Sobresaliente
Notable
Ben
Suficiente
Insuficiente
9. No caso de alumnos exentos de lingua galega, a cualificación de áreas do grupo lingüístico outorgarase de acordo coa seguinte escala:
Área do grupo lingüístico para alumnos exentos de galego
Lingua castelá e literatura.
Redacción.
Cuestións de lingua castelá e literatura.
Lingua estranxeira.
Puntuación máxima: 10 puntos
Puntuación máxima: 5 puntos
Puntuación máxima: 10 puntos
Total máxima puntuación: 25 puntos
Cualificación do grupo lingüístico para alumnos exentos de galego.
Puntuación
Cualificación
25 puntos
21 a 24
16 a 20
12 a 15
Menos de 12
Sobresaliente
Notable
Ben
Suficiente
Insuficiente
10. Cualificación global da proba.
a) Unha vez avaliada a proba, no prazo de dez días, o presidente do tribunal fará pública a lista provisional de alumnos avaliados coas cualificacións obtidas no taboleiro de anuncios do centro no que realizou a proba.
b) Contra a cualificación provisional da proba o alumnado poderá presentar reclamación ante o presidente do tribunal no prazo de dous días posteriores ao da publicación das listas provisionais.
c) Transcorrido o prazo de reclamacións, os alumnos que aproben os tres grupos teñen superada a proba, polo que o tribunal fará a proposta de expedición de título de graduado en educación secundaria ao delegado provincial.
d) Contra a cualificación definitiva da proba poderase interpor recurso de alzada ante o delegado provincial da Consellería de Educación e Ordenación Universitaria da Coruña, no xeito previsto no artigo 114/115 da Lei 30/1992, do 26 de novembro, de réxime xurídico das administracións públicas e do procedemento administrativo común.
VII. Tribunais.
1. Os tribunais estarán constituídos por un inspector ou unha inspectora de educación como presidente e catro vogais profesores do corpo de educación secundaria, preferentemente de educación de adultos, designados polo delegado, correspondéndolle un especialista para cada grupo nas áreas ou materias que compoñen as probas.
2. Á vista dos alumnos matriculados, as delegacións provinciais nomearán os tribunais que sexan precisos para cada un dos centros autorizados, e estes adoptarán as medidas que se estimen oportunas no caso de que se presenten alumnos con necesidades educativas especiais que o soliciten.
3. Os membros do tribunal poderán percibir axudas de custo por asistencia e axudas para gastos de locomoción por concorreren ás sesións conforme ao Decreto 144/2001, do 7 de xuño (DOG do 25 de xuño).
4. Para os efectos de tramitación de expedición do título de graduado en educación secundaria, os candidatos serán propostos por cada centro no que se realizou a proba, e a denominación do centro figurará no título correspondente.
5. Logo de realizada a proba, os presidentes dos tribunais cubrirán a ficha estatística que se xunta como anexo IV e remitirana ao xefe do Servizo Provincial de Inspección. As devanditas fichas, co visto e prace do inspector xefe, enviaranse á Dirección Xeral de Formación Profesional e Ensinanzas Especiais antes do próximo 30 de xuño, para a convocatoria de xuño, e antes do 30 de setembro para a convocatoria de setembro.
Disposicións adicionais
Primeira.-Tendo en conta que unha porcentaxe moi elevada dos militares profesionais de tropa e mariñeiría da Comunidade Autónoma de Galicia que están a preparar as probas nos seus respectivos acuartelamentos non pode participar na realización das probas nas datas ordinarias de convocatoria por estar a navegar, participando en misións no exterior, manobras ou servizos propios das Forzas Armadas, a data ordinaria de celebración da proba de xuño para este colectivo adiántase ao día 13 de abril e celebrarase no centro IES Rodolfo Ucha Piñeiro de Ferrol.
Segunda.-Neste centro só se poderán matricular para a realización desta proba os militares profesionais de tropa e mariñeiría destinados nos acuartelamentos da Comunidade Autónoma de Galicia. O prazo de matrícula para este alumnado será os días 27 e 28 de marzo.
Santiago de Compostela, 15 de marzo de 2007.
Antonio Vázquez Vázquez
Director xeral de Formación Profesional
e Ensinanzas Especiais